Ísafjörður : fjárhagsáætlun 2020 afgreidd . Minnihlutinn sat hjá . Bæjarstjórn Ísafjarðarbæjar afgreiddu fjárhagsáætlun næsta árs ásamt þriggja ára áætlun fyrir árin 2021 til 2023 á fundi sínum í síðustu viku . Meirihlutinn samþykkti tillögu minnihlutans um 2 mkr viðbótarframlag til Blábankans á þingeyri og tók vel í tillögu um verkefnið Skapandi sumarstörf , en bókaði að útfæra þyrfti það betur áður en ljóst verður hvað það mun kosta . Fjármagn myndi verða tryggt í verkefnið þegar það hefur verið útfært . Þá hafði minnihlutinn talið að auka þyrfti fé til fráveitumála og meirihlutinn sagði að gert væri ráð fyrir 85 milljónum í þann lið á næstu þremur árum . Segir í bókun meirihlutaflokkanna að þa - væri „ von bæjarfulltrúa Sjálfstæðisflokks og Framsóknarflokks að með þessum aðgerðum muni fjárhagsáætlun Ísafjarðarbæjar fyrir árið 2020 verða samþykkt af öllum bæjarfulltrúum . “ Það gekk ekki eftir . Í bókun minnihlutans segir : „ Við bæjarfulltrúar Í-listans í bæjarstjórn Ísafjarðarbæjar getum ekki samþykkt fyrirliggjandi tillögu að fjárhagsáætlun og munum sitja hjá við afgreiðslu hennar og þrátt fyrir að mikið hafi áunnist í vinnubrögðum miðað við fjárhagsáætlunina frá því í fyrra , má gera enn betur . Það eru jákvæðir þættir í fjárhagsáætlun fyrir árið 2020 og samráð við minnihlutann hefur verið viðhaft . Í-listinn fagnar því sérstaklega að tillögur hans um aukið framlag til Blábankans hafi verið samþykkt , og að fjármagni verði veitt í skapandi sumarstörf og stefnumótun í fjármálum bæjarins . “ Þá kom fram í bókuninni að ánægjulegt væri „ að gert sé ráð fyrir framlagi til Edinborgarhússins , áframhaldandi uppbyggingu göngustíga , í Tankinn á Þingeyri svo eitthvað sé nefnt . “ Lét minnihlutinn í ljós efasemdir um rekstur A hluta bæjarsjóðs , þar væri veltufé frá rekstri að dragast saman og lítið mætti bera út af . Í listinn gagnrýndir sérstaklega þriggja ára áætlunina . Í bókuninni segir : „ Í-listinn gerir alvarlegar athugasemdir við vinnubrögð við þriggja ára áætlun fyrir árin 2021 - 2023 . Það getur ekki talist ásættanlegt að áætlunin fái enga umfjöllun í bæjarráði eða í öðrum nefndum bæjarins áður en hún er samþykkt af bæjarstjórn . “ Bókuninni lauk með þessum athugasemdum : „ Það er margt gagnrýnivert í fjárfestingaráætlun 2020 - 2023 . Mörg verkefni eru þar án umræðu og undirbúnings en þar birtist ákveðið stefnuleysi meirihlutans . Ekki er gert ráð fyrir líkamsræktaraðstöðu næstu árin né bættri aðstöðu til sundiðkunar . Það er því afar mikilvægt að farið verði í stefnumótunarvinnu til lengri tíma . Í-listinn harmar að fallið hafi verið frá áformum um Hornstrandastofu en það verkefni er hluti af áfangastaðaáætlun Vestfjarða . “